ഗൂഗിള് മാപ്പില് ഇടുക്കിയിലെ വിനോദകേന്ദ്രങ്ങള് തമിഴ്നാട്ടില് ഇടുക്കി: പ്രശസ്ത വിനോദസഞ്ചാരകേന്ദ്രമായ രാമക്കല്മേട്ടിലെ കുറവന്കുറത്തി ശില്പമടക്കം ഇടുക്കി ജില്ലയുടെ പ്രധാന അതിര്ത്തി പ്രദേശങ്ങളെല്ലാം ഗൂഗിള് മാപ്പിന് തമിഴ്നാട്ടിലെ സ്ഥലങ്ങള്. ഇടുക്കി ജില്ലാ ടൂറിസം പ്രൊമോഷന് കൗണ്സിലിന്റെ കീഴിലുള്ള രാമക്കല്മേട്, അവിടത്തെ കുറവന് കുറത്തി ശില്പം എന്നിവ തമിഴ്നാടിന്റെ ഭാഗമാണെന്നാണ് ഗൂഗിള്മാപ്പില് രേഖപ്പെടുത്തിയിരിക്കുന്നത്. ഈ മേഖലയിലെ ഹോംസ്റ്റേകളും റിസോര്ട്ടുകളും തമിഴ്നാട്ടിലാണ് ഉള്പ്പെടുത്തിയിരിക്കുന്നത്. കേരള തമിഴ്നാട് അതിര്ത്തിയിലെ കമ്ബംമെട്ട് ചെക്പോസ്റ്റും കേരളാ പൊലീസ് സ്റ്റേഷനുമെല്ലാം ഗൂഗിളിന്റെ കണക്കില് തമിഴ്നാട്ടിലാണ്. കേരളത്തിലുള്ള ചോറ്റുപാറ, ചതുരംഗപ്പാറ വ്യൂപോയിന്റ്, തേവാരം മലനിരകള്, ബാലന്പിള്ള സിറ്റി, മതികെട്ടാന്ചോല, കൊളുക്കുമല തുടങ്ങിയ ഭാഗങ്ങളും മാപ്പില് തമിഴ്നാട്ടിലാണ്. കമ്ബംമെട്ടിലെ കേരളാ വനംവകുപ്പ്, എക്സൈസ്, നികുതി വകുപ്പ് ഓഫീസുകളൊന്നും മാപ്പില് കാണാനുമില്ല. സംസ്ഥാന പൊതുഭരണവകുപ്പാണ് ഇക്കാര്യം ഗൂഗിളിന്റെ ശ്രദ്ധയില്പ്പെടുത്തി തിരുത്തിക്കേണ്ടത്. നേരത്തെ റിസോര്ട്ട് ഉടമകള് പരാതി നല്കിയതിനെ തുടര്ന്ന് ജില്ലാ കളക്ടറുടെ നിര്ദ്ദേശപ്രകാരം ഉടുമ്ബഞ്ചോല തഹസില്ദാര് സര്ക്കാരിന് റിപ്പോര്ട്ട് നല്കിയിരുന്നു. ഇതിനുശേഷം മാപ്പില് കൂടുതല് പ്രദേശങ്ങള് തമിഴ്നാട്ടിലേക്ക് ചേര്ത്തതായാണ് കാണുന്നത്. എന്നിട്ടും ഒരു നടപടിയും ഉണ്ടായില്ല. ടൂറിസത്തെ ബാധിക്കുന്നു വിനോദസഞ്ചാരകേന്ദ്രങ്ങള് മാപ്പില് തമിഴ്നാട്ടിലാകുമ്ബോള് കേരളത്തിന്റെ വിനോദസഞ്ചാര മേഖലയെ പ്രതികൂലമായി ബാധിക്കുന്നു. രാമക്കല്മേട് പോലുള്ള ടൂറിസ്റ്റ് കേന്ദ്രങ്ങള് തമിഴ്നാട്ടിലാണെന്ന് കരുതി കേരളത്തിലുള്ള പലരും ഇവിടേക്ക് വരില്ല. അതേസമയം തമിഴ്നാട്ടില് നിന്ന് നിരവധി ഫോണ്കോളുകള് ഹോംസ്റ്റേ, റിസോര്ട്ട് ഉടമകള്ക്ക് ലഭിക്കുന്നുമുണ്ട്. സ്ഥലം കേരളത്തിലാണെന്ന് അറിയുമ്ബോള് കൊവിഡ് നിയന്ത്രണങ്ങളാല് അതിര്ത്തി കടന്നു വരുന്നതിനുള്ള ബുദ്ധിമുട്ടും മറ്റും കാരണം ഭൂരിഭാഗവും പിന്വാങ്ങുന്നു. അതിര്ത്തിതര്ക്കം കേരളവും തമിഴ്നാടും തമ്മില് വര്ഷങ്ങളായി ഇവിടെ അതിര്ത്തി തര്ക്കം നിലനില്ക്കുന്നുണ്ട്. നേരത്തെ തമിഴ്നാട് രാമക്കല്മേടിന് മേല് അവകാശവാദമുന്നയിച്ചിരുന്നു. കഴിഞ്ഞ വര്ഷത്തെ ലോക്ക് ഡൗണ് കാലത്ത് കുറവന്കുറത്തി ശില്പത്തിനു സമീപം തമിഴ്നാട് വനംവകുപ്പ് കിടങ്ങ് നിര്മ്മിച്ച് പ്രകോപനം സൃഷ്ടിച്ചിരുന്നു. കേരളത്തിന്റെ എതിര്പ്പിനെ തുടര്ന്നാണ് ഇതു മൂടിയത്.